সীমান্তের ওপার থেকে মুহুর্মুহু গুলি ছুটে আসছে। পাল্টা জবাব দিচ্ছে ভারতীয় সেনারাও— ভারত-পাক সীমান্তে সংঘর্ষবিরতির এই ছবি দেখে অভ্যস্ত দুই প্রতিবেশী দেশ। কিন্তু সেই দুই চির প্রতিদ্বন্দ্বীকে মিলিয়ে দিল বলিউডের গান! সেখানে গুলির আওয়াজ নেই, হুঙ্কার-পাল্টা হুঙ্কার নেই, নেই আরোপ-দোষারোপের পালা। উল্টে একটা ‘বন্ধুত্বের’ ছবিই ধরা পড়ল! তবে দু’দেশের কোনও প্রান্তেই নয়, এ ছবি ধরা পড়েছে সুদূর রাশিয়ায়। সম্প্রতি রাশিয়ার চেবারকুল শহরে যৌথ মহড়া হয়ে গেল বেশ কয়েকটি দেশের সেনাবাহিনীর। পিসফুল মিশন ২০১৮ নামে ওই যৌথ মহড়ায় অংশগ্রহণ করেছিল চিন, রাশিয়া, কাজাখস্তান, তাজিকিস্তান, কিরঘিজস্তান, ভারত এবং পাকিস্তানের সেনারা। সব মিলিয়ে প্রায় ৩ হাজার সেনা যোগ দিয়েছিলেন ওই মিশনে। সন্ত্রাস দমন নিয়ে নানা রকম মহড়া হয়। মহড়ার পর্ব শেষ হতে সেনাদের একটা বিনোদনের ব্যবস্থা করা হয়। তারস্বরে বাজছিল বলিউডের  গান। সেই গানের তালে পা মেলাতে দেখা গেল ভারত-পাক সেনাদের। পাশাপাশি নাচছিলেন তাঁরা। সঙ্গে চলছিল হই-হুল্লোড়। বাকি দেশের সেনারাও ছিলেন সেখানে। কিন্তু সবচেয়ে নজর কেড়েছিল দুই চির প্রতিদ্বন্দ্বী দেশের জওয়ানদের এক সঙ্গে নাচ। এ দৃশ্য কার্যত বিরল গোটা বিশ্বের কাছে। শুধু ভারত-পাক নয়, গোটা বিশ্বের কাছে এই দুই দেশ মানেই একটা মার মার কাট কাট ছবি। সেখানে রাশিয়ায় দুই সীমান্ত যেন মিলেমিশে একাকার হয়ে গেল। নেপথ্যে বলিউডের গান। সীমান্তের ও পারে পাকিস্তানে বলিউডের গান বেশ জনপ্রিয়। বহু পাকিস্তানি গায়ক ভারতে বেশ সুনাম অর্জন করেছেন। রাশিয়ায় বলিউডের গান বাজতেই আর নিজেদের ধরে রাখতে পারেননি পাক সেনারা। ভারতীয় সেনাদের সঙ্গে নাচে পা মেলান। নয়াদিল্লিতে রাশিয়ার দূতাবাস সেই ভিডিয়ো টুইট করে। This video show the true meaning of peace and love #IndianArmy #pakistanarmy doing dance together in Russia #SCO2018 #Chebarkul Jai Hind jai Bharat Bharat mata ki..... pic.twitter.com/h8ahcKyE69 দুই দেশের যৌথ মহড়াকে স্বাগত জানিয়েছে চিন। সে দেশের বিদেশমন্ত্রকের মুখপাত্র হুয়া চুনিং বলেন, “ভারত-পাকিস্তানের যৌথ মহড়াকে স্বাগত। দক্ষিণ এশিয়ার শান্তির পক্ষে এই দুই দেশের সম্পর্ক খুবই গুরুত্বপূর্ণ।”দু’দেশের মধ্যে একটা মজবুত সম্পর্ক গড়ে ওঠার আশা প্রকাশও করেন তিনি।